钦定古今图书集成/明伦汇编/官常典/第719卷 > 刘感
## 钦定古今图书集成/明伦汇编/官常典/第719卷 > 刘感

按《唐书忠义传》：“感，岐州凤泉人，后魏司徒丰生孙也。
武德初，以骠骑将军戍泾州，为薛仁杲所围，粮尽，杀
所乘马，啖士而煮骨自饮，至和木屑以食。城垂陷，长
平王叔良救之，贼乃解。与叔良出战，为贼执，还围泾
州，令感约城中降。感绐诺，至城下，大呼曰：‘贼大饥，亡
在朝暮，秦王数十万众且至，勉之无苦’！仁杲怒，执感”，
埋其半土中，驰射之，至死，詈益甚。贼平，高祖购得其
尸，祭以少牢，赠瀛州刺史，爵平原郡公，封户二千，谥
“忠壮”，诏其子嗣封爵，赐田宅焉。